遊虞山頂維摩院
作者：周才
朝代：宋

paragraphs: 西風近重陽，青女作奇釀。
高人事幽討，木落秋可望。
山溪步屈曲，策以九節杖。
林空眼界寬，雲深開法藏。
歡迎雜鐘鼓，舞躍駭龍象。
載酒得良友，靈山拉尋訪。
同來八九輩，俱能尚疏曠。
具饌擊紅鮮，折花泛新釀。
修竹當翠袖，泉聲代清唱。
徘徊欲盡歡，更上層巔上。
要知本色人，方具六通相。